Document ID: 32004R1353

NEUVOSTON ASETUS (EY) N:o 1353/2004,
annettu 26 päivänä heinäkuuta 2004,
tietyistä Sudaniin kohdistuvista rajoittavista toimenpiteistä annetun asetuksen (EY) N:o 131/2004 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 60 ja 301 artiklan,
ottaa huomioon 10 päivänä kesäkuuta 2004 hyväksytyn neuvoston yhteisen kannan 2004/510/YUTP Sudanin asettamisesta aseita, ampumatarvikkeita ja puolustustarvikkeita koskevaan vientikieltoon vahvistetun yhteisen kannan 2004/31/YUTP muuttamisesta (1),
ottaa huomioon komission ehdotuksen,
sekä katsoo seuraavaa:
1)
Neuvoston yhteisellä kannalla 2004/31/YUTP (2) asetetaan Sudan aseita, ampumatarvikkeita ja puolustustarvikkeita koskevaan vientikieltoon, joka kattaa myös Sudanille annettavan sotilastoimintaan liittyvän teknisen avun sekä sotilastoimintaan liittyvän rahoitustuen kiellon. Sotilastoimintaan liittyvän teknisen avun ja rahoitustuen toimittamiskielto pannaan yhteisön tasolla täytäntöön tietyistä Sudaniin kohdistuvista rajoittavista toimenpiteistä annetulla asetuksella (EY) N:o 131/2004 (3).
2)
Ottaen huomioon Sudanin ja lähialueen tilanteen viime aikojen kehityksen, muun muassa 8 päivänä huhtikuuta 2004 allekirjoitetun Darfurin konfliktia koskevan humanitaarisen tulitaukosopimuksen, sekä suunnitellun Afrikan unionin johtaman aselepokomitean käytön Sudanissa yhteinen kanta 2004/31/YUTP muutettiin 10 päivänä kesäkuuta 2004 hyväksytyllä yhteisellä kannalla 2004/510/YUTP siten, että siinä säädetään lisäpoikkeuksesta vientikieltoon Afrikan unionin kriisinhallintaoperaatioiden osalta.
3)
Tämä poikkeus koskee myös tietynlaisen teknisen avun ja rahoitustuen kieltoa. Tämän vuoksi asetus (EY) N:o 131/2004 olisi muutettava vastaavasti.
4)
Jotta varmistetaan poikkeuksen mahdollisimman nopea soveltaminen, tämän asetuksen olisi tultava voimaan välittömästi, ja sitä olisi sovellettava päivästä, jona yhteinen kanta 2004/510/YUTP hyväksyttiin,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 131/2004 4 artikla seuraavasti:
”4 artikla
1. Poiketen siitä, mitä 2 ja 3 artiklassa säädetään, liitteessä luetellut jäsenvaltioiden toimivaltaiset viranomaiset voivat antaa luvan sellaisen rahoituksen tai rahoitustuen ja teknisen avun antamiseen, joka koskee
a)
pelkästään humanitaariseen tai suojaavaan käyttöön tai yhteiskunnan rakenteiden kehittämistä koskeviin Yhdistyneiden Kansakuntien, Afrikan unionin, Euroopan unionin ja yhteisön ohjelmiin tarkoitettuja ei-tappavia puolustustarvikkeita;
b)
Euroopan unionin ja Yhdistyneiden Kansakuntien kriisinhallintaoperaatioihin tarkoitettuja tarvikkeita;
c)
miinanraivauksessa käytettäviä miinanraivauslaitteita ja -tarvikkeita;
d)
Afrikan unionin kriisinhallintaoperaatioita sekä niihin liittyviä tarvikkeita.
2. Lupaa ei anneta, jos on kyse jo tapahtuneesta toiminnasta.”
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 10 päivästä kesäkuuta 2004.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä heinäkuuta 2004.

Labels: 18
15
5